Teenstroperhond oorleef leeu-aanvalAkita (Foto: Johan de Beer) Akita, een van die Krugerwildtuin se teenstroperhonde, was onlangs aan’t oefen toe sy onverwags deur ŉ leeu aangeval is. Johan de Beer, bestuurder van die wildtuin se honde-eenheid, het aan Maroela Media gesê dié Belgiese Malinois is al sedert 2012 deel van die Rhino Dogs Project wat honde oplei om renosterstropers op te spoor. “Akita is ŉ patrolliespoorhond. Sy is daar vir die volg en vang van renosterstropers. Sy kan ons tot by die stropers vat, maar is ook geleer om te byt,” het De Beer gesê. “Ons werk in elk geval in uitgestrekte grootwildgebiede, so ons kan enige dag teen ŉ leeu vasloop. Maar hulle was aan’t oefen toe Akita in die bosse in verdwyn het. Die mense wat by haar was, het ŉ bakleiery in die bosse gehoor en gesien ŉ leeu het haar beetgekry. Hulle kon darem die leeu van haar af wegkry voordat dinge ernstig geraak het. Gelukkig het die leeu haar gelos.” Akita (Foto: Johan de Beer) Akita het diep snyplekke opgedoen waar die leeu haar gekrap het, asook ŉ bytplek bo haar stert gekry. “Gelukkig was daar geen besering wat tot by ŉ spier gegaan het nie, dit was net haar vel, en hulle kon alles in Phalaborwa behandel het,” het De Beer gesê. Volgens De Beer is Akita ŉ baie energieke, vriendelike en pligsgetroue hond. Sy het verbasend vinnig herstel. “Dit gaan eintlik baie goed met haar. Sy sal seker teen volgende week, of die week daarna voltyds terug wees by die werk.”